Κουντόβα-Ζντρούι

Η Κουντόβα-Ζντρούι (πολωνικά: Kudowa-Zdrój, , ), ή απλά Κουντόβα, είναι πόλη που βρίσκεται κάτω από τα Όρη Στοουόβε, στο Πόβιατ Κουότσκο του Βοεβοδάτου Κάτω Σιλεσίας, στο νοτιοδυτικό τμήμα της Πολωνίας. Βρίσκεται στα σύνορα Πολωνίας-Τσεχίας, ακριβώς απέναντι από την τσεχική πόλη Νάχοτ, περίπου 40 χιλιόμετρα δυτικά του πολωνικού Κουότσκο και 140 χιλιόμετρα από την Πράγα. Ο πληθυσμός της είναι 9.693 κάτοικοι (2020).

Η Κουντόβα-Ζντρούι είναι μια από τις παλαιότερες ευρωπαϊκές λουτροπόλεις, όπου θεραπεύονταν ασθένειες του καρδιαγγειακού συστήματος Η περιοχή του κέντρου της πόλης διαθέτει ένα πάρκο σε στιλ αναβίωσης του 17ου αιώνα, με εξωτικά φυτά και αντλιοστάσιο μεταλλικού νερού. Λόγω της θέσης της, η πόλη φημίζεται για τον τουρισμό, την πεζοπορία και ως το σημείο αναχώρησης για εκδρομές.

Η πόλη έχει πολλά ιστορικά μνημεία και μνημεία πολιτιστικής κληρονομιάς, όπως το Παρεκκλήσι των Κρανίων στην περιοχή Τσέρμνα της Κουντόβα, ένα οστεοφυλάκιο που περιέχει χιλιάδες οστά ή σκελετικά υπολείμματα. Είναι ένα από τα 6 του είδους του στην Ευρώπη. Μια άλλη τοποθεσία είναι η Βασιλική του Βαμπιεζίτσε, με το ψευδώνυμο «Σιλεσική Ιερουσαλήμ» και ένας από τους πιο δημοφιλείς προορισμούς προσκυνήματος των Καθολικών στην Πολωνία.

Ιστορία 

Η Κουντόβα-Ζντρούι είναι ένα από τα παλαιότερα θέρετρα σπα στην Πολωνία και την Ευρώπη. Αυτό αναφέρεται για πρώτη φορά σε έγγραφο του Ερρίκου Α΄ του Μύνστερμπεργκ-Ελς (1448-1498), υιού του Χουσίτη Τσέχου βασιλιά Γεώργιου Ποντιέμπραντυ. Το αρχικό όνομα του χωριού ήταν Lipolitov (Λιπόλιτοφ), αλλά στα μέσα του 16ου αιώνα άλλαξε σε Chudoba (Χουντόμπα), αργότερα σε Kudoba (Cudoba τον 19ο αιώνα), Bad Kudowa (Μπαντ Κουντόβα) και σε Kudowa-Zdrój το 1945.

Το παλαιότερο τμήμα της Κουντόβα είναι η Τσέρμνα, που χρονολογείται από τον 16ο αιώνα. Η πρώτη καταγραφή μεταλλικών νερών στην περιοχή προέρχεται από το 1580 από τα χρονικά του Λουδοβίκου του Νάχοτ, με το όνομα Cermenske Lazne. Το 1625 (ή, όπως λένε ορισμένες πηγές, ήδη από το 1621), ο Γ. Αελούριους, ένας προτεστάντης λουθηρανός μοναχός, έγραψε στο έργο του «Glaciografia» για την υπέροχη γεύση των μεταλλικών νερών από την Κουντόβα.

Το 1847, την Κουντόβα επισκέφθηκαν 300 ασθενείς. Το 1850, ο Άντολφ Ντούλφος έκανε μια χημική ανάλυση των νερών της περιοχής και ισχυρίστηκε ότι έχουν θεραπευτικά χαρακτηριστικά. Ο ντόπιος ιατρός, Γ. Γιάκομπ, βοήθησε να εδραιωθεί η αντίληψη της Κουντόβα ως ένα σπα που βοηθά τις καρδιακές ασθένειες, οι οποίες είχαν σημαντικό αντίκτυπο στον αριθμό των ανθρώπων που επισκέπτονταν την πόλη. Το 1900, ο αριθμός των επισκεπτών ήταν 4.150.

Λόγω της ανάπτυξης των επιχειρήσεων και της βιομηχανίας, μια σιδηροδρομική γραμμή προς το Κουότσκο  (τότε με το όνομα Glatz) και μια τοπική μονάδα παραγωγής ενέργειας απέκτησαν μεγάλη σημασία.

Το 1891, ο Γερμανοαμερικανός συντάκτης Χέρμαν Ράστερ επισκέφτηκε την Κουντόβα-Ζντρούι λόγω κακής υγείας. Πέθανε εκεί τον Ιούλιο του ίδιου έτους.

Το 1920, η εταιρεία Gebrüder Martin und Paul Polka OHG αγόρασε το μεγαλύτερο θέρετρο σπα της πόλης. Οι διάσημοι επισκέπτες ήταν ο Ουίνστον Τσώρτσιλ και ο Χέλμουτ Καρλ Μπέρνχαρντ φον Μόλτκε. Από το 1911 έως το 1931, ο Ράφαελ Φρίντμπεργκ εργάστηκε ως ιατρός στο θέρετρο σπα.

Η Κουντόβα ήταν μέρος της Βοημίας μέχρι το 1742 όταν, μαζί με την υπόλοιπη Κομητεία Κλάτσκο, πέρασε στην Πρωσία. Από το 1818 έως το 1945, ήταν γνωστό ως Bad Kudowa και ήταν μέρος της πρωσικής Επαρχίας της Κάτω Σιλεσίας. Μεταξύ 1871 και 1945, ήταν μέρος της Γερμανίας. Στο μεσοπόλεμο, η γερμανική διοίκηση μετονόμασε τα περισσότερα ονόματα περιοχών για να διαγράψει ίχνη σλαβικής προέλευσης, μόνο η περιοχή Zakrze («Ζάκσε», τότε με το γερμανοποιημένο όνομα Sackisch) διατήρησε το όνομά της, παρόλο που ήταν επίσης σλαβικής προέλευσης.

Κατά τη διάρκεια του Β΄ Παγκοσμίου Πολέμου, οι Γερμανοί ίδρυσαν και λειτούργησαν ένα υποστρατόπεδο του στρατοπέδου συγκέντρωσης Γκρος-Ρόζεν για Εβραίες στην περιοχή Ζάκσε, καθώς και άλλα στρατόπεδα καταναγκαστικής εργασίας, μεταξύ των αιχμαλώτων των οποίων ήταν και Ιταλοί αιχμάλωτοι πολέμου.

Η ιστορία του Ιταλού στρατιώτη Λουίτζι Μπαλντάν είναι γνωστή. Παρά τον κίνδυνο, ο Μπαλντάν μπόρεσε να βοηθήσει τις Εβραίες δίνοντάς τους φαγητό, το οποίο με τη σειρά του έλαβε από Πολωνούς και Τσέχους, και επίσης δραπέτευσε από το στρατόπεδο και κρύφτηκε από τους Γερμανούς με τη βοήθεια των Τσέχων.

Μετά την ήττα της Ναζιστικής Γερμανίας στο Β΄ Παγκόσμιο Πόλεμο το 1945, οι περισσότεροι Γερμανοί κάτοικοι εκδιώχθηκαν και η Κουντόβα ξανακατοικήθηκε με Πολωνούς αποίκους, οι περισσότεροι από τους οποίους εκδιώχθηκαν οι ίδιοι από την πρώην Ανατολική Πολωνία, που προσαρτήθηκε από τη Σοβιετική Ένωση. Αφού έγινε μέρος της Πολωνίας, έλαβε δικαιώματα πόλης για πρώτη φορά στην ιστορία της.

Καθώς η περιοχή αποτελούσε μέρος της Τσέχικης Γωνιάς της Γης του Κουότσκο, ένας πληθυσμός Τσέχων ζούσε στην Κουντόβα-Ζντρούι (τότε Bad Kudowa) πριν από το 1945. Μικρές ομάδες Γερμανών και Τσέχων συνέχισαν να ζουν στην Κουντόβα μέχρι το 1960. Ένα γερμανόφωνο σχολείο λειτούργησε από το 1951 έως το 1960 και ένα τσεχόφωνο σχολείο λειτούργησε από το 1947 έως το 1955 από αυτές τις μικρές ομάδες. Στην πόλη εγκαταστάθηκαν και πρόσφυγες του Ελληνικού Εμφυλίου Πολέμου, καθώς βρήκαν δουλειά στο εργοστάσιο κλωστοϋφαντουργίας του Ζάκσε.

Από το 1962, η Κουντόβα-Ζντρούι φιλοξενεί το ετήσιο Διεθνές Φεστιβάλ Μονιούσκο, αφιερωμένο στον «πατέρα της πολωνικής εθνικής όπερας», Στανίσουαφ Μονιούσκο.

Αθλητισμός 
Η τοπική ποδοσφαιρική ομάδα είναι η Βουούκνιας Κουντόβα-Ζντρούι. Συμμετέχει στις κατώτερες κατηγορίες.

Αδελφοποιημένες πόλεις 
Η Κουντόβα-Ζντρούι είναι αδελφοποιημένη με τις:

  Χορν-Μπαντ Μάινμπεργκ, Γερμανία
  Χρόνοφ, Τσεχία
  Νάχοτ, Τσεχία
  Τουχόλα, Πολωνία

Εικόνες

Παραπομπές

Εξωτερικοί σύνδεσμοι 

 Επίσημος ιστότοπος
 Εβραϊκή Κοινότητα στην Κουντόβα-Ζντρούι στο Virtual Shtetl
 Κουντόβα-Ζντρούι στο χάρτη 
 Κουντόβα-Ζντρούι – συλλογή φωτογραφιών

Πόλεις της Πολωνίας
Πόλεις του Βοεβοδάτου Κάτω Σιλεσίας
Λουτροπόλεις της Πολωνίας
Συνοριακές διελεύσεις Πολωνίας-Τσεχίας